**Tisztelt Felhasználó!**

A törvényi előírásoknak megfelelően, valamint a szakképzésben érintett szereplők javaslatainak figyelembevételével került sor az együttműködési megállapodás (a továbbiakban: EM) sablonjának aktualizálására.

Az EM megkötését megelőzően kérjük, győződjön meg arról, hogy a megállapodás egyáltalán megköthető-e. A megköthetőség legfontosabb előfeltételei (a szakképzésről szóló 2011. évi CLXXXVII. törvény (a továbbiakban: Szt.) alapján):

* képzés ingyenessége (Szt. 29. §),
* a gyakorlat iskolán kívüli képzőhelyen megszervezhető legyen (ehhez meg kell vizsgálni, hogy a tanuló szakközépiskolába, vagy szakiskolába jár, hányadik évfolyamos, szükséges-e számára a szintvizsga, ha igen, az megvan-e, ha nincs, akkor a képzőhely kizárólag gyakorlati képzési célt szolgáló tanműhely-e),
* a gyakorlati képzés az 56. § (1) bekezdésében foglalt esetek valamelyike legyen, figyelembe véve az 56. § (4) bekezdésének korlátozását,
* az iskola, KLIK-be integrálódott iskola esetén maga a KLIK vagy az iskola (a továbbiakban iskola/KLIK) a megállapodás megkötését megelőzően ellenőrizte a gyakorlati képzés személyi és tárgyi feltételeinek meglétét a gyakorlati képzést folytató szervezetnél (a továbbiakban Szervezet), és ezen feltételeket a képzés megkezdéséhez megfelelőnek találta (Szt. 56.§ (6)).

További részletes segítséget a területi kereskedelmi és iparkamarák szakképzési tanácsadóitól kaphatnak (a kamarák elérhetőségeit megtalálja a <http://www.mkik.hu/index.php?id=71> oldalon).

További lényeges elemek:

* Amennyiben az 56. § (1) bekezdése d) pontja érvényesül, azaz a tanuló gyakorlati képzésére **költségvetési szervnél** kerül sor, nem kell vizsgálni az 56. § a)-c) pontjainak teljesülését, az EM kötése jogszerű.
* Az Szt. 56. § (7)-ében leírtaknak megfelelően az EM alapján folyó gyakorlati képzésen ténylegesen részt vevő tanuló nevét és oktatási azonosítóját tartalmazó **Függelék az EM részét képezi.** A Függelék valamennyi példányát az EM-et kötő **gyakorlati képzést szervező** **szervezet** (iskola/KLIK, 56. § (5)) legkésőbb a gyakorlati képzés megkezdését megelőző tizenötödik napig meg kell küldje a nyilvántartást vezető szervnek.
* Mivel az Szt. 56. § (1) c) pontja előírja, hogy amennyiben a tanuló **kiegészítő gyakorlati képzésére** a gyakorlati képzést szervező szervezetnél kerül sor (mert a gyakorlati képzést szervező szakképző iskola csak részben rendelkezik a gyakorlati képzés feltételeivel), az csak a szakmai és vizsgakövetelményben a gyakorlati képzésre előírt képzési idő **legfeljebb negyven százalékában** lehetséges. Éppen ezért a már teljesített kiegészítő gyakorlati képzési időt is fontos követni, illetve az adott EM-re vonatkozó képzési idővel együtt kalkulálni a teljesített arányt. Ezért került be két új oszlop a Függelék 1.3-as táblázatába.
* A törvényi előírásoknak megfelelően az EM-ben szükséges ellenőrizni a szintvizsga meglétét (mert az Szt. előírja, hogy „kizárólag gyakorlati képzési célt szolgáló tanműhely”-nek nem minősülő képzőhelyre a tanuló csak sikeres szintvizsgával mehet ki, kivéve, ha rendelkezik már érettségivel, vagy a régi, nem duális 3 éves képzésben vesz részt, vagy levelező vagy esti oktatás munkarendje szerint szervezett felnőttoktatásban tanul – a részletes jogszabályi hivatkozást lásd lejjebb). Ezen kötelezettség ellenőrzése a kamara feladata, azonban több tényező együttes vizsgálata szükséges, ezért kérjük majd az EM Függelékében a **szintvizsga,** **az évfolyam, illetve a munkarend megadását** a Felektől.
* A fent említett rendelkezés miatt a kamara köteles ellenőrizni, hogy a képzőhely gyakorlati képzési célt szolgáló tanműhely-e, de a jogszabály előírásának megfelelően az EM-ben azt is fel kell tüntetni a Szervezet adatai között, ha a képzőhely nem tanműhely ugyan (ennek kritériumait lásd az Szt. 2 § 50. pontjában), azonban **kizárólag gyakorlati képzési célt szolgál**.

**Útmutató az „Együttműködési megállapodás” minta kitöltéséhez**

1. Kérjük, hogy figyelmesen olvassa végig a sablont, a jelen útmutatót, valamint a kapcsolódó jogszabályokat, elsősorban az Szt-t és a szakképzési hozzájárulásról szóló törvényt, továbbá a 280/2011. kormányrendeletet. Értelmezésükhöz a területileg illetékes kamara szakképzési tanácsadói készséggel nyújtanak segítséget.
2. Mivel törvényi előírás, a megkötött EM 3 (KLIK-be integrálódott iskola esetén 4) eredeti példányát 5 munkanapon belül meg kell küldeni a területileg illetékes kamarának. A **fejlécben** szereplő mondat ennek fontosságát hangsúlyozza. Előre is köszönjük a törvény által előírt határidő betartását.
3. Az **I. pont** táblázatában a **Felekre vonatkozó részeket** kérjük hiánytalanul és értelemszerűen kitölteni. Amennyiben rendelkeznek ilyen elérhetőséggel, kérjük, hogy a későbbi gyors ügyintézés érdekében telefonszámukat, e-mail címüket és faxszámukat is szíveskedjenek megadni.
4. **Az V. és VII. ponttal** kapcsolatban: a törvény kimondja, hogy a kötelező egyéb juttatásokon felül „A tanuló részére a gyakorlati képzést szervező szervezetnél a tanuló által választott szakképesítéssel betöltött munkakörben foglalkoztatottak részére biztosított juttatások is adhatók.” (Szt. 68. § (1))   
   Illetve: „A gyakorlati képzést szervező szervezet a tanulót a gyakorlati képzés során elért eredménye, teljesítménye alapján jutalomban, prémiumban, egyéb más juttatásban vagy szociális támogatásban részesítheti.” (Szt.68. §(2)) Ezekben a pontokban ezeket a nem kötelező juttatásokat, illetve ezek nyújtásának feltételeit lehet feltüntetni más egyéb feladat és kötelezettség mellett.
5. Kérjük, hogy az utolsó oldalon adják meg az EM megkötésének dátumát, írják alá a Felek, a Szervezet bélyegezze le, és 5 munkanapon belül küldjék meg az összes eredeti példányt a területileg illetékes kamarának ellenjegyzés céljából. A kamara a beérkezett EM-eket iktatja, ellenőrzi, hogy megfelel-e a jogszabályi előírásoknak. Amennyiben igen, ellenjegyzi azt annak utolsó oldalán, s azonosítóját beírja a „Kamara tölti ki!” részbe, majd egy eredeti példányt nyilvántartásában elhelyez. Az aláírt és ellenjegyzett EM egy-egy példányát a kamara megküldi a Szervezetnek, valamint az ellenjegyzéstől számított 5 munkanapon belül a szakképző iskolának/KLIK-nek.

Kérjük, hogy **a Felek a Függeléket is írják alá az utolsó oldalon**, hiszen az Szt. 56. § (7)-ében leírtaknak megfelelően a **Függelék az EM részét képezi.**

**Függelék:**

1. Az **1.1-es táblázat** kitöltéséhez:

**b) oszlop:** Az oktatás munkarendjét azért kérjük kitölteni, mert azonos évfolyamban ettől függően változhat a gyakorlati képzés óraszáma.

**d) oszlop:** A gyakorlati képzés időtartamánál az évfolyamonkénti gyakorlati képzési időtartamot (az óraszámot) kell beírni. Ez azért fontos, mert ehhez kell viszonyítani az együttműködési megállapodás alapján folyó aktuális kiegészítő gyakorlati képzés évfolyamonkénti óraszámát és az e) oszlopban megadni a százalékos arányt.

**e) oszlop:** Mivel a kiegészítő gyakorlati képzés időtartama tanulónként is változhat egy évfolyamon (és azonos munkarenden) belül, ilyen esetben az évfolyamra vonatkozó százalékos arány meghatározásához az azonos évfolyamon tanuló, kiegészítő gyakorlaton legkevesebb és legtöbb időt töltő tanulók kiegészítő szakmai gyakorlatának százalékos arányát figyelembe véve ebben az oszlopban egy „…-tól …-ig” százalékértéket adjanak meg.

**Példa:** Ugyanazon évfolyamon (11. évf.) és ugyanazon munkarend (nappali) szerint két különböző tanuló (Gábor László és Kalmár István) eltérő óraszámban kerül ki kiegészítő gyakorlati képzésre. Az óraszámot (100 és 110 óra) az iskolának kell meghatároznia, ennek feltüntetésére a táblázatban külön hely nem szolgál. A 11. évfolyam nappali rendszerű oktatásában az iskola szakmai programjában szereplő gyakorlati képzés időtartama 1000 óra.

Az adott tanuló kiegészítő gyakorlati képzésének aktuálisan teljesülő arányát (e oszlop) úgy kapjuk meg, hogy az aktuális kiegészítő gyakorlati képzés óraszámát elosztjuk a 11. évfolyam nappali rendszerű oktatásában az iskola szakmai programjában szereplő gyakorlati képzés időtartamával (óraszám), és azt százalékos formában adjuk meg:

100 / 1000 = 0,1 → 10%, illetve 110 / 1000 = 0,11 → 11%

Mivel ezek eltérő százalékok, az **1.1-es táblázat e) oszlopába** a minimum és a maximum értékeket kérjük feltüntetni a következő formában:

|  |  |  |  |  |
| --- | --- | --- | --- | --- |
| **Évfolyam** | **Az oktatás munkarendje**  **N/FN/E/L** | **Tanulói létszám** | **Gyak. képzés időtartama**  **évfolyamonként (óra)** | **Kiegészítő gyakorlati képzés aránya**  **évfolyamonként (%)** |
| **a** | **b** | **c** | **d** | **e** |
| 11. | N | 2 | 1000 | **10‒11%** |
| … | … | … | … | … |

**Megjegyzés:** Amennyiben a két tanuló kiegészítő gyakorlati óraszáma azonos, az 1.1-es táblázat e) oszlopában egy szám szerepel.

Az e oszlop kapcsán fontosnak tartjuk megemlíteni, hogy ez az arány nem azonos az 1.3. táblázat h és i oszlopában szereplők egyikével sem (részletesebben lásd az 1.3. táblázat h és i pontjaira vonatkozó részt), számítási módjuk is különböző.

Felhívjuk szíves figyelmüket, hogy a Függelék 1.3.-as pontjában szereplő táblázat adatainak módosulása magával vonhatja az 1.1. pontban szereplő táblázat adatainak módosulását is. Esetek:

a) **Létszámnövekedés:** új tanuló felvétele az 1.3.-as táblázatban növeli az 1.1.-es táblázat Tanulói létszám (c) oszlopát, valamint módosíthatja a Kiegészítő gyakorlati képzés aránya évfolyamonként (e) oszlopban szereplő minimum, illetve maximum százalékos értékeket (amennyiben kiegészítő gyakorlati képzésen részt vevő tanulóról van szó). Ebben az esetben **az EM-et módosítani kell.**

b) **Létszámcsökkenés:**

* A tanuló másik képzőhelyre kerül, amely másik EM-ben lesz rögzítve. Ebben az esetben **az** **EM-et módosítani kell.**
* A tanuló képzése véget ér. **Az** **EM-et külön ezért nem kell módosítani,** azonban a következő, bármely egyéb adatot érintő EM-módosítással együtt az 1.1-es táblázatban a tanulói létszámot (c oszlop) is módosítani kell, illetve amennyiben szükséges, a Kiegészítő gyakorlati képzés aránya évfolyamonként (e) oszlopban szereplő minimum, illetve maximum százalékos értékeket.

1. Az **1.3-as táblázat** kitöltéséhez:

A táblázat egyes oszlopaiban kért adatok az Szt.-ben előírtak komplex vizsgálatához nyújtanak segítséget. Így az **iskolatípus (b oszlop), a munkarend (g oszlop), az évfolyam (c oszlop), az érettségi (d oszlop), illetve a szintvizsga meglétének (e oszlop)** kitöltése azért fontos, mert a Szt. előírja:

a) 28. § (4): „***Szintvizsgát*** annak a szakiskolai tanulónak ***kötelező tennie***, aki nappali rendszerű oktatásban vagy a nappali oktatás munkarendje szerint szervezett felnőttoktatásban vesz részt a szakmai képzésben és nem rendelkezik érettségi végzettséggel.”

b) 28. § (3): „…A szakiskolai tanuló szakmai gyakorlati képzésére […] a tizedik-tizenegyedik évfolyamon a ***szintvizsga teljesítéséig kizárólag*** a szakképző iskolában vagy a gyakorlati képzés folytatására jogosult szervezet kizárólag gyakorlati képzési célt szolgáló tanműhelyében kerülhet sor.”

Ugyanakkor az Szt. ***további részleges felmentést*** ad a szintvizsga-kötelezettség alól a 2+2-es és az előrehozott 3 éves képzésben tanulókra:

c) 92/A. § (1) A Kt. és az Szt. szabályai szerint induló szakiskolai képzésben szervezett szintvizsgát az e törvény hatálybalépése előtti szabályok és a képzésre vonatkozó szakmai és vizsgakövetelményben meghatározottak szerint kell megszervezni. Az e bekezdésben meghatározott szakiskolai képzésben részt vevő tanuló a tizedik évfolyamtól az e bekezdésben meghatározott szakmai és vizsgakövetelményben előírt ***szintvizsga teljesítését megelőzően is részt vehet*** - tanulószerződés vagy ***együttműködési megállapodás keretében folyó*** - gyakorlati képzésben olyan gyakorlati képzőhelyen is, amely nem minősül kizárólag gyakorlati képzési célt szolgáló tanműhelynek. Az e bekezdésben meghatározott szakiskolai képzésben részt vevő kilencedik évfolyamos tanulóra alkalmazni kell a 26. § (1) bekezdésében foglaltakat.

Mindezek vizsgálata a kamara feladata, a fent említett adatok ehhez szükségesek.

**k) oszlop:** A **gyakorlati képzés helyszínének típusát** is ez utóbbi rendelkezés miatt szükséges megadni, ezt az Szt. 57. § h) pontja is előírja: **„**Az együttműködési megállapodás […] tartalmazza: […] h) azt, hogy a gyakorlati képzési idő egyes szakaszaiban hol valósul meg a gyakorlati képzés, és – szakiskolai tanuló esetén – azt, hogy a gyakorlati képzés helye kizárólag gyakorlati képzési célt szolgál-e”

**f) oszlop: A gyakorlati képzés típusának** megadásánál három lehetőség közül választhat.

**Ö:** az Szt. **56.§ (1) b)** pontjának megfelelő gyakorlat: „a gyakorlati képzés szervezője a szakképző iskola, és a gyakorlati képzést folytató szervezet csak az összefüggő szakmai gyakorlatot szervezi meg”

**KIEG:** az Szt. **56.§ (1) c)**pontjának megfelelő gyakorlat: „a gyakorlati képzést szervező szakképző iskola csak részben rendelkezik a gyakorlati képzés feltételeivel, ezért ‒ a művészeti szakképesítések kivételével ‒ a tanuló kiegészítő gyakorlati képzésére a gyakorlati képzést szervező szervezetnél kerül sor a szakmai és vizsgakövetelményben a gyakorlati képzésre előírt képzési idő legfeljebb negyven százalékában”

**E:** az Szt. **56.§ a) vagy d)**pontjának megfelelő gyakorlat: „a szakmai és vizsgakövetelményben a gyakorlati képzésre előírt képzési idő negyven százaléknál kevesebb”

vagy

*„a* tanuló gyakorlati képzésére költségvetési szervnél kerül sor.”

**h) és i) oszlop:** A **kizárólag kiegészítő gyakorlat** esetében a törvény előírja, hogy a képzésnek erre a típusára: „a szakmai és vizsgakövetelményben a gyakorlati képzésre előírt képzési idő legfeljebb negyven százalékában” kerülhet sor (Szt. 56. § (1) c)). Mivel ez a gyakorlat több időpontban és több képzőhelyen valósulhat meg, így nyomon kell követni és kalkulálni a teljesített arányt, ami tehát összesen, a korábbi és az éppen megkötött EM alapján 40%-nál több nem lehet. A korábban teljesített és az adott EM-ben rögzített kiegészítő gyakorlat arányát külön oszlopban kérjük feltüntetni.

**n) oszlop:** A **pénzbeli juttatás** oszlopot csak abban az esetben kell kitölteni, amennyiben az EM összefüggő szakmai gyakorlatra vagy ezt is magában foglaló képzési időre vonatkozik, tehát a gyakorlati képzés típusaként korábban Ö-t vagy E-t jelöltek meg.

**63. §** (1) „Pénzbeli juttatást köteles fizetni

*b)* a gyakorlati képzést folytató szervezet az 56. §-ban foglaltak szerint a gyakorlati képzésben szakképzési évfolyamon együttműködési megállapodás alapján, nappali rendszerű oktatásban részt vevő tanuló részére az összefüggő szakmai gyakorlat idejére.”

Ennek mértékét az egy hónapra jutó összeg megnevezésével kell megadni a törvény előírása szerint, mert ennek a negyede adja az együttműködési megállapodás alapján fizetendő tanulói pénzbeli juttatás heti összegét (65. § (2)).

1. A Függelék táblázatai az EM-ben foglalt szakképesítések számától függően sokszorosíthatóak, minden táblázatot külön kell kitölteni minden egyes szakképesítésre, amelyre az EM vonatkozik.
2. Kérjük, hogy **a Felek a Függeléket is írják alá az utolsó oldalon**, hiszen az Szt. 56. § (7)-ében leírtaknak megfelelően a **Függelék az EM részét képezi.**

**Fontos:**

***Módosítás (beleértve a Függelék módosítását is)***

1. Amennyiben még 2013. január 1. előtt kötött EM-et kívánnak módosítani, úgy figyelembe kell venniük az egyes szakképzési és felnőttképzési tárgyú törvények módosításáról szóló 2012. évi CCXV. törvény 52. §-át, amely kimondja:

**52. §** Az e törvényben a tanulószerződés és az együttműködési megállapodás tartalmára vonatkozóan meghatározott új tartalmi elemeket első alkalommal e törvény hatálybalépését követően megkötött vagy módosított tanulószerződés és az együttműködési megállapodás esetén kell alkalmazni.

Ebből következően a törvény hatályba lépését (2013. január 1.) megelőzően megkötött szerződések esetén, ha bármilyen adatot módosítani kívánnak a felek, a törvényi előírások által érintett összes megváltozott adatot is módosítani kell. Kérjük, szíveskedjenek az illetékes területi kereskedelmi és iparkamarával felvenni a kapcsolatot az alkalmazandó sablon és a módosítás jogszerű elvégzése érdekében.